ΓΡΑΠΤΗ ΕΡΩΤΗΣΗ E-3501/96 υποβολή: Carlos Robles Piquer (PPE) και Enrique Barσn Crespo (PSE) προς την Επιτροπή (9 Δεκεμβρίου 1996)

Θέμα: Επίσκεψη της επιτρόπου κας Gradin στο Γιβραλτάρ

Στις 3 και 4 Νοεμβρίου 1996 επεσκέφθη την βρετανική αποικία του Γιβραλτάρ η επίτροπος κα Gradin. Στη διάρκεια της επισκέψεώς της πραγματοποίησε μια εθιμοτυπική αλλά κεκαλυμμένη επιθεώρηση των τελωνειακών εγκαταστάσεων που βρίσκονται στη διαχωριστική γραμμή μεταξύ του Γιβραλτάρ και του εδάφους της ισπανικής κυριαρχίας. Η επίσκεψη αυτή δεν σεβάστηκε το άρθρο 18 του Κανονισμού (ΕΟΚ) 1552/89 ((ΕΕ L 155 της 7.6.1989, σελ. 1. )) που απαιτεί να ειδοποιούνται προηγουμένως οι αρχές στις οποίες υπάγονται αυτού του είδους οι εγκαταστάσεις.

Κατά την παραμονή της η επίτροπος εξέφρασε την υποστήριξή της στην ιδέα να δοθεί η δυνατότητα στο Γιβραλτάρ «να υψώσει τη δική του σημαία στις Βρυξέλλες» με τη σύσταση ενός γραφείου πληροφοριών.

Είχε το σώμα των επιτρόπων λάβει προηγουμένως γνώση για την πραγματοποίηση αυτής της επίσκεψης;

Γνωρίζει η κα επίτροπος ότι το Γιβραλτάρ δεν διαθέτει δική του σημαία και ότι οι εξωτερικές του σχέσεις ασκούνται αποκλειστικώς από τη βρετανική κυβέρνηση;

Μπόρεσε η κα επίτροπος να εκτιμήσει κατά την επίσκεψή της τις σοβαρές συνέπειες που έχει για την υγεία των ισπανών και τη νόμιμη οικονομία τους η μεγάλη αυτή εστία λαθρεμπορίου - συμπεριλαμβανομέων των ναρκωτικών - που έχει καταστεί το έδαφος της βρετανικής αποικίας του Γιβραλτάρ;

Απάντηση της κας Gradin εξ ονόματος της Επιτροπής (26 Φεβρουαρίου 1997)

Η Επιτροπή λυπάται για την παρανόηση σχετικά με την πρόσφατη επίσκεψη στο Γιβραλτάρ του μέλους της Επιτροπής που είναι αρμόδια για τη μετανάστευση, τις εσωτερικές υποθέσεις, τη δικαιοσύνη και την καταπολέμηση της απάτης και επιθυμεί διακαώς να διευκρινίσει την κατάσταση.

Το ιστορικό της επίσκεψης αυτής είναι ότι η Επιτροπή ενισχύει μέτρα για την καταπολέμηση της καλλιέργειας και του εμπορίου ναρκωτικών και άλλων παράνομων προϊόντων. Το πρόβλημα των ναρκωτικών αφορά άτομα σε κάθε κράτος μέλος και επομένως το έργο αυτό έχει λάβει υψηλή προτεραιότητα στην ημερήσια διάταξη της Κοινότητας. Η Επιτροπή συνεργάζεται στενά π.χ. με το Μαρόκο για να αντιμετωπίσει την καλλιέργεια καννάβεως στην χώρα αυτή. Σημαντικές ποσότητες καννάβεως εισάγονται λαθραία στην Ευρώπη ως χασίς. Το πρόβλημα αυτό αφορά και το Γιβραλτάρ, επειδή τα μηχανοκίνητα σκάφη που χρησιμοποιούνται για το λαθρεμπόριο αγκυροβολούν στο λιμάνι του Γιβραλτάρ. Οι αρχές κατίσχεσαν πρόσφατα τα σκάφη αυτά. Αυτό είναι πολύ θετικό και ένας από τους λόγους που θέλησε να επισκεφθεί η Επίτροπος το Γιβραλτάρ ήταν να διαπιστώσει τις επιπτώσεις που είχε το μέτρο αυτό στο λαθρεμπόριο ναρκωτικών.

Η Επιτροπή είναι αρμόδια μόνο όσον αφορά τα γραφεία και τις αντιπροσωπείες που είναι διαπιστευμένες σε αυτήν. Αυτό δεν συμβαίνει όσον αφορά το θέμα αυτό. Ωστόσο, κάθε ομάδα ενδιαφέροντος μπορεί να ανοίξει γραφείο στις Βρυξέλλες.

Το ταξίδι στο Γιβραλτάρ προγραμματίσθηκε σε συνδυασμό με ταξίδι στο Μαρόκο. Ο προγραμματισμός έγινε σύμφωνα με τις συνήθεις πρακτικές.

Δεν έγινε επιθεώρηση σύμφωνα με το άρθρο 18 του κανονισμού (ΕΟΚ) 1552/89.

Η Επιτροπή γνωρίζει βέβαια το γεγονός ότι η βρετανική κυβέρνηση εκπροσωπεί το Γιβραλτάρ σε θέματα εξωτερικών υποθέσεων.